b'\n_START_ARTICLE_\nMuovikassimuseo\n_START_PARAGRAPH_\nMuovikassimuseo on yksityinen ja vapaamuotoinen muovikassien kokoelma, jonka materiaaleista j\xc3\xa4rjestet\xc3\xa4\xc3\xa4n muutaman vuoden v\xc3\xa4lein kes\xc3\xa4n\xc3\xa4yttelyit\xc3\xa4 Perni\xc3\xb6ss\xc3\xa4, Salossa. Se voi pyynn\xc3\xb6st\xc3\xa4 j\xc3\xa4rjest\xc3\xa4\xc3\xa4 rajatuista teemoista pienoisn\xc3\xa4yttelyit\xc3\xa4 my\xc3\xb6s muualla. Muovikassimuseon kokoelmien ydin on 1960\xe2\x80\x9370-luvuilta, jolloin Timo Lapila pani talteen erikoisimpia muovikasseja. Ne olivat usein Amerplastin sovelluksia muovikassin monista k\xc3\xa4ytt\xc3\xb6mahdollisuuksista._NEWLINE_Ensimm\xc3\xa4iset n\xc3\xa4yttelyt j\xc3\xa4rjestettiin 1990-luvun alussa Salon kirjastossa. Niiden teemoina olivat \xe2\x80\x9dkauneimmat muovikassit\xe2\x80\x9d ja \xe2\x80\x9dmuovikassit ja yhteiskunta\xe2\x80\x9d. Sen j\xc3\xa4lkeen lyhytaikaisia n\xc3\xa4yttelyit\xc3\xa4 oli muun muassa Blue Sea Film Festivaleilla ja Paasikivi-Opistossa._NEWLINE_Vuonna 1986 Iltalehti kertoi, ett\xc3\xa4 Perni\xc3\xb6\xc3\xb6n perustetaan muovikassimuseo. T\xc3\xa4m\xc3\xa4n seurauksena Perni\xc3\xb6n kunnalle lahjoitettiin suuri er\xc3\xa4 muovikasseja, muun muassa Sinikka Suomisen kokoelma. Kun Turun Messujen Aarre 98 -n\xc3\xa4yttelyss\xc3\xa4 oli esill\xc3\xa4 Perni\xc3\xb6n Muovikassimuseo, se sai paljon julkisuutta ja lis\xc3\xa4\xc3\xa4 kassilahjoituksia. T\xc3\xa4m\xc3\xa4n rohkaisemana ja lukuisien lahjoitusten moraalisesti velvoittamana Tarja ja Timo Lapila pystyttiv\xc3\xa4t koko kes\xc3\xa4n mittaisen muovikassimuseon n\xc3\xa4yttelyn Perni\xc3\xb6n asemalle kes\xc3\xa4ll\xc3\xa4 1999. Samana vuonna muovikassi t\xc3\xa4ytti lehtitietojen mukaan 40 vuotta. Sen j\xc3\xa4lkeisin\xc3\xa4 vuosina on laajentuneissa n\xc3\xa4yttelytiloissa ollut kes\xc3\xa4n\xc3\xa4yttelyit\xc3\xa4 muutaman vuoden v\xc3\xa4lein. Esill\xc3\xa4 on ollut my\xc3\xb6s muovikassimuseon yst\xc3\xa4vien j\xc3\xa4rjest\xc3\xa4mi\xc3\xa4 n\xc3\xa4yttelyit\xc3\xa4 aiheinaan muun muassa t-paidat, hotellisaippuat, laiva-aiheiset postikortit ja valokuvat sek\xc3\xa4 postitaide._NEWLINE_Museon kokoelmissa on muutamia kymmeni\xc3\xa4 tuhansia kotimaisia ja ulkomaisia muovi- ja paperikasseja. N\xc3\xa4yttelyripustuksissa p\xc3\xa4\xc3\xa4paino on ollut kassien n\xc3\xa4ytt\xc3\xa4v\xc3\xa4ll\xc3\xa4 ulkon\xc3\xa4\xc3\xb6ll\xc3\xa4, erikoisilla julkaisijoilla ja k\xc3\xa4ytt\xc3\xb6muodoilla, museaalisuudella sek\xc3\xa4 kulttuurihistoriallisella erikoisuudella. Muovikassimuseolla on suuri m\xc3\xa4\xc3\xa4r\xc3\xa4 yksitt\xc3\xa4isi\xc3\xa4 ja pysyvi\xc3\xa4 lahjoittajayst\xc3\xa4vi\xc3\xa4, ja nykyisist\xc3\xa4 kasseista on suurin osa tullut kokoelmiin eri henkil\xc3\xb6iden lahjoituksina. Lahjoitusten ja yhteydenottojen perusteella voidaan p\xc3\xa4\xc3\xa4tell\xc3\xa4, ett\xc3\xa4 Suomessa on ollut suuri m\xc3\xa4\xc3\xa4r\xc3\xa4 muovikassien ker\xc3\xa4ilij\xc3\xb6it\xc3\xa4. Ker\xc3\xa4ilyn motiivina on ollut joko aito kierr\xc3\xa4tysk\xc3\xa4yt\xc3\xb6n suosiminen, muun muassa matonkuteiksi, tai sitten kaikelle ker\xc3\xa4ilylle yhteinen halu s\xc3\xa4\xc3\xa4st\xc3\xa4\xc3\xa4 henkil\xc3\xb6kohtaisesti rakkaita ja ainutkertaisia kuvallisen esinemaailman tuotteita._NEWLINE_Kiinte\xc3\xa4 muovikassimuseo Lapilan asunnolla entisell\xc3\xa4 konepajalla oli julkinen n\xc3\xa4yttelypaikka aina 2010-luvulle saakka, kunnes viranomaiset kielsiv\xc3\xa4t toiminnan paloturvallisuuden vuoksi. Nyky\xc3\xa4\xc3\xa4n kokoelmasta on tehty kiert\xc3\xa4vi\xc3\xa4 n\xc3\xa4yttelyit\xc3\xa4.'